Απόφαση του Συμβουλίου

της 13ης Ιουνίου 2003

για την προσχώρηση της Ευρωπαϊκής Κοινότητας στο πρωτόκολλο της σύμβασης του 1979 για τη διαμεθοριακή ρύπανση της ατμόσφαιρας σε μεγάλη απόσταση, για τη μείωση της οξίνισης, του ευτροφισμού και του όζοντος σε επίπεδο εδάφους

(2003/507/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1 σε συνδυασμό με το άρθρο 300 παράγραφος 2 πρώτο εδάφιο πρώτη πρόταση και παράγραφος 3 πρώτο εδάφιο,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Η οξίνιση, ο ευτροφισμός και το τροποσφαιρικό όζον προξενούν απαράδεκτες βλάβες στο περιβάλλον και την ανθρώπινη υγεία εντός της Κοινότητας.

(2) Στις 30 Νοεμβρίου 1999, το εκτελεστικό όργανο της σύμβασης για τη διαμεθοριακή ατμοσφαιρική ρύπανση σε μεγάλή απόσταση εξέδωσε το πρωτόκολλο για την καταπολέμηση της οξίνισης, του ευτροφισμού και του τροποσφαιρικού όζοντος ("πρωτόκολλο του Γκέτεμποργκ"). Το πρωτόκολλο του Γκέτεμποργκ καθορίζει τα μέγιστα επιτρεπόμενα επίπεδα εκπομπών (ανώτατα όρια εκπομπών) για κάθε εθνικό συμβαλλόμενο μέρος για τους εξής τέσσερις πρόδρομους ρύπους που ευθύνονται για την οξίνιση, τον ευτροφισμό ή το τροποσφαιρικό όζον: διοξείδιο του θείου, οξείδια του αζώτου, πτητικές οργανικές ενώσεις και αμμωνία. Αυτά τα ανώτατα όρια πρέπει να επιτευχθούν μέχρι το 2010.

(3) Η εφαρμογή του πρωτοκόλλου του Γκέτεμποργκ θα συμβάλει στην επίτευξη των στόχων της Κοινότητας για την προστασία του περιβάλλοντος και της ανθρώπινης υγείας.

(4) Η οδηγία 2001/81/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2001, σχετικά με εθνικά ανώτατα όρια εκπομπών για ορισμένους ατμοσφαιρικούς ρύπους(3), καθορίζει δεσμευτικά εθνικά ανώτατα όρια εκπομπών, τα οποία πρέπει να επιτευχθούν μέχρι το 2010 το αργότερο, και ισούνται ή είναι πλέον φιλόδοξα από εκείνα που απαιτούνται σύμφωνα με το πρωτόκολλο του Γκέτεμποργκ για κάθε κράτος μέλος.

(5) Η οδηγία 2001/80/ ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2001, για τον περιορισμό των εκπομπών στην ατμόσφαιρα ορισμένων ρύπων(4), καθορίζει νέα ανώτατα όρια εκπομπών στον τομέα αυτό, τα οποία συνάδουν με εκείνα που καθορίζονται στο πρωτόκολλο του Γκέτεμποργκ.

(6) Είναι, κατά συνέπεια, ενδεδειγμένο να προσχωρήσει η Κοινότητα στο πρωτόκολλο του Γκέτεμποργκ,

ΑΠΟΦΑΣΙΖΕΙ:

Άρθρο 1

Η προσχώρηση της Κοινότητας στο πρωτόκολλο της σύμβασης του 1979 για τη διαμεθοριακή ρύπανση της ατμόσφαιρας σε μεγάλη απόσταση, για τη μείωση της οξίνισης, του ευτροφισμού και του όζοντος σε επίπεδο εδάφους, εγκρίνεται εξ ονόματος της Κοινότητας.

Το κείμενο του πρωτοκόλλου περιέχεται στο παράρτημα της παρούσας απόφασης.

Άρθρο 2

Ο Πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να καταθέσουν το έγγραφο προσχώρησης στον Γενικό Γραμματέα των Ηνωμένων Εθνών, σύμφωνα με το άρθρο 16 του πρωτοκόλλου.

Άρθρο 3

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

Λουξεμβούργο, 13 Ιουνίου 2003.

Για το Συμβούλιο

Ο Πρόεδρος

Γ. Παπανδρέου

(1) ΕΕ C 151 Ε της 25.6.2002, σ. 74.

(2) Γνώμη που διατυπώθηκε στις 4 Ιουλίου 2002 (δεν έχει ακόμα δημοσιευθεί στην Επίσημη Εφημερίδα).

(3) ΕΕ L 309 της 27.11.2001, σ. 22.

(4) ΕΕ L 309 της 27.11.2001, σ. 1.